Book of Wei 02

魏書二　　文帝紀第二 Wei (魏) Book (書) 2 (二) Wen (文) Emperor (帝) annal (紀) number (第) two (二) Book of Wei 2; Emperor Wen, biography (or annal) number 2.

文皇帝諱丕，字子桓，武帝太子也. 中平四年冬，生於譙. 魏書曰：帝生時，有雲氣青色而圜如車蓋當其上，終日，望氣者以為至貴之證，非人臣之氣. 年八歲，能屬文. 有逸才，遂博貫古今經傳諸子百家之書. 善騎射，好擊劍. 舉茂才，不行. 獻帝起居注曰：建安十（五）年，為司徒趙溫所辟. 太祖表「溫辟臣子弟，選舉故不以實」. 使侍中守光祿勳郗慮持節奉策免溫官. 建安十六年，為五官中郎將、副丞相. 二十二年，立為魏太子. 魏略曰：太祖不時立太子，太子自疑. 是時有高元呂者，善相人，乃呼問之，對曰：「其貴乃不可言. 」問：「壽幾何？」元呂曰：「其壽，至四十當有小苦，過是無憂也. 」後無幾而立為王太子，至年四十而薨. 太祖崩，嗣位為丞相、魏王. 袁宏漢紀載漢帝詔曰：「魏太子丕：昔皇天授乃顯考以翼我皇家，遂攘除群凶，拓定九州，弘功茂績，光於宇宙，朕用垂拱負扆二十有餘載. 天不憖遺一老，永保餘一人，早世潛神，哀悼傷切. 丕奕世宣明，宜秉文武，紹熙前緒. 今使使持節御史大夫華歆奉策詔授丕丞相印綬、魏王璽紱，領冀州牧. 方今外有遺虜，遐夷未賓，旗鼓猶在邊境，干戈不得韜刃，斯乃播揚洪烈，立功垂名之秋也. 豈得脩諒闇之禮，究曾、閔之志哉？其敬服朕命，抑弭憂懷，旁祗厥緒，時亮庶功，以稱朕意. 於戲，可不勉與！」尊王后曰王太后. 改建安二十五年為延康元年.

元年二月魏書載庚戌令曰：「關津所以通商旅，池苑所以禦災荒，設禁重稅，非所以便民；其除池籞之禁，輕關津之稅，皆複什一. 」辛亥，賜諸侯王將相已下將粟萬斛，帛千匹，金銀各有差等. 遣使者循行郡國，有違理掊克暴虐者，舉其罪. 王戌，以大中大夫賈詡為太尉，御史大夫華歆為相國，大理王朗為御史大夫. 置散騎常侍、侍郎各四人，其宦人為官者不得過諸署令；為金策著令，藏之石室.

初，漢熹平五年，黃龍見譙，光祿大夫橋玄問太史令單颺：「此何祥也？」颺曰：「其國後當有王者興，不及五十年，亦當複見. 天事恆象，此其應也. 」內黃殷登默而記之. 至四十五年，登尚在. 三月，黃龍見譙，登聞之曰：「單颺之言，其驗茲乎！」魏書曰：王召見登，謂之曰：「昔成風聞楚丘之繇而敬事季友，鄧晨信少公之言而自納光武. 登以篤老，服膺占術，記識天道，豈有是乎！」賜登穀三百斛，遣歸家.

已卯，以前將軍夏侯惇為大將軍. 濊貊、扶餘單于、焉耆、于闐王皆各遣使奉獻. 魏書曰：丙戌，令史官奏修重、黎、羲、和之職，欽若昊天，曆象日月星辰以奉天時. 臣松之案：魏書有是言而不聞其職也. 丁亥令曰：「故尚書僕射毛玠、奉常王脩、涼茂、郎中令袁渙、少府謝奐、萬潛、中尉徐奕、國淵等，皆忠直在朝，履蹈仁義，並早即世，而子孫陵遲，惻然湣之，其皆拜子男為郎中. 」

夏四月丁巳，饒安縣言白雉見. 魏書曰：賜饒安田租，勃海郡百戶牛酒，大酺三日；太常乙太牢祠宗廟. 庚午，大將軍夏侯惇薨. 魏書曰：王素服幸鄴東城門發哀. 孫盛曰：在禮，天子哭同姓於宗廟門之外. 哭於城門，失其所也.

五月戊寅，天子命王追尊皇祖太尉曰太王，夫人丁氏曰太王后，封王子叡為武德侯. 魏略曰：以侍中鄭稱為武德侯傅，令曰：「龍淵、太阿出昆吾之金，和氏之璧由井裏之田；礱之以砥礪，錯之以他山，故能致連城之價，為命世之寶. 學亦人之砥礪也. 稱篤學大儒，勉以經學輔侯，宜旦夕入侍，曜明其志. 」是月，馮翊山賊鄭甘、王照率眾降，皆封列侯. 魏書曰：初，鄭甘、王照及盧水胡率其屬來降，王得降書以示朝曰：「前欲有令吾討鮮卑者，吾不從而降；又有欲使吾及今秋討盧水胡者，吾不聽，今又降. 昔魏武侯一謀而當，有自得之色，見譏李悝. 吾今說此，非自是也，徒以為坐而降之，其功大於動兵革也. 」

酒泉黃華、張掖張進等各執太守以叛. 金城太守蘇則討進，斬之. 華降. 華後為兗州刺史，見王淩傳.

六月辛亥，治兵于東郊，魏書曰：公卿相儀，王禦華蓋，視金鼓之節. 庚午，遂南征. 魏略曰：王將出征，度支中郎將新平霍性上疏諫曰：「臣聞文王與紂之事，是時天下括囊無咎，凡百君子，莫肯用訊. 今大王體則乾坤，廣開四聰，使賢愚各建所規. 伏惟先王功無與比，而今能言之類，不稱為德. 故聖人曰'得百姓之歡心'. 兵書曰'戰，危事也'是以六國力戰，強秦承弊，豳王不爭，周道用興. 愚謂大王且當委重本朝而守其雌，抗威虎臥，功業可成. 而今創基，便複起兵，兵者兇器，必有凶擾，擾則思亂，亂出不意. 臣謂此危，危於累卵. 昔夏啟隱神三年，易有'不遠而複'，論有'不憚改'. 誠原大王揆古察今，深謀遠慮，與三事大夫算其長短. 臣沐浴先王之遇，又初改政，複受重任，雖知言觸龍鱗，阿諛近福，竊感所誦，危而不持. 」奏通，帝怒，遣刺奸就考，竟殺之. 既而悔之，追原不及.

秋七月庚辰，令曰：「軒轅有明台之議，放勳有衢室之問，皆所以廣詢於下也. 管子曰：黃帝立明台之議者，上觀於兵也；堯有衢室之問者，下聽於民也；舜有告善之旌，而主不蔽也；禹立建鼓於朝，而備訴訟也；湯有總街之廷，以觀民非也；武王有靈台之囿，而賢者進也：此古聖帝明王所以有而勿失，得而勿忘也. 百官有司，其務以職盡規諫，將率陳軍法，朝士明制度，牧守申政事，縉紳考六藝，吾將兼覽焉. 」

孫權遣使奉獻. 蜀將孟達率眾降. 武都氐王楊僕率種人內附，居漢陽郡. 魏略載王自手筆令曰：「（吾）前遣使宣國威靈，而達即來. 吾惟春秋褒儀父，即封拜達，使還領新城太守. 近複有扶老攜幼首向王化者. 吾聞夙沙之民自縛其君以歸神農，豳國之眾繈負其子而入豐、鎬，斯豈驅略迫脅之所致哉？乃風化動其情而仁義感其衷，歡心內發使之然也. 以此而推，西南將萬里無外，權、備將與誰守死乎？」

甲午，軍次於譙，大饗六軍及譙父老百姓於邑東. 魏書曰：設伎樂百戲，令曰：「先王皆樂其所生，禮不忘其本. 譙，霸王之邦，真人本出，其複譙租稅二年. 」三老吏民上壽，日夕而罷. 丙申，親祠譙陵. 孫盛曰：昔者先王之以孝治天下也，內節天性，外施四海，存盡其敬，亡極其哀，思慕諒闇，寄政塚宰，故曰「三年之喪，自天子達於庶人」；夫然，故在三之義惇，臣子之恩篤，雍熙之化隆，經國之道固，聖人之所以通天地，厚人倫，顯至教，敦風俗，斯萬世不易之典，百王服膺之制也. 是故喪禮素冠，鄶人著庶見之譏，宰予降期，仲尼發不仁之歎，子頹忘戚，君子以為樂禍，魯侯易服，春秋知其不終，豈不以墜至痛之誠心，喪哀樂之大節者哉？故雖三季之末，七雄之弊，猶未有廢縗斬於旬朔之間，釋麻杖於反哭之日者也. 逮於漢文，變易古制，人道之紀，一旦而廢，縗素奪於至尊，四海散其遏密，義感闕於群後，大化墜於君親；雖心存貶約，慮在經綸，至於樹德垂聲，崇化變俗，固以道薄於當年，風頹於百代矣. 且武王載主而牧野不陳，晉襄墨縗而三帥為俘，應務濟功，服其焉害？魏王既追漢制，替其大禮，處莫重之哀而設饗宴之樂，居貽厥之始而墜王化之基，及至受禪，顯納二女，忘其至恤以誣先聖之典，天心喪矣，將何以終！是以知王齡之不遐，蔔世之期促也. 八月，石邑縣言鳳皇集.

冬十（一）月癸卯，令曰：「諸將征伐，士卒死亡者或未收斂，吾甚哀之；其告郡國給槥櫝殯斂，槥音衛. 送致其家，官為設祭. 」漢書高祖八月令曰：「士卒從軍死，為槥. 」應劭曰：「槥，小棺也，今謂之櫝. 」應璩百一詩曰：「槥車在道路，征夫不得休. 」陸機大墓賦曰：「觀細木而悶遲，睹洪櫝而念槥. 」丙午，行至曲蠡.

漢帝以眾望在魏，乃召群公卿士，袁宏漢紀載漢帝詔曰：「朕在位三十有二載，遭天下蕩覆，幸賴祖宗之靈，危而複存. 然仰瞻天文，俯察民心，炎精之數既終，行運在乎曹氏. 是以前王既樹神武之績，今王又光曜明德以應其期，是歷數昭明，信可知矣. 夫大道之行，天下為公，選賢與能，故唐堯不私於厥子，而名播於無窮. 朕羨而慕焉，今其追踵堯典，禪位於魏王. 」告祠高廟. 使兼御史大夫張音持節奉璽綬禪位，冊曰：「咨爾魏王：昔者帝堯禪位於虞舜，舜亦以命禹，天命不于常，惟歸有德. 漢道陵遲，世失其序，降及朕躬，大亂茲昏，群凶肆逆，宇內顛覆. 賴武王神武，拯茲難於四方，惟清區夏，以保綏我宗廟，豈予一人獲乂，俾九服實受其賜. 今王欽承前緒，光於乃德，恢文武之大業，昭爾考之弘烈. 皇靈降瑞，人神告徵，誕惟亮采，師錫朕命，僉曰爾度克協于虞舜，用率我唐典，敬遜爾位. 於戲！天之歷數在爾躬，允執其中，天祿永終；君其祗順大禮，饗茲萬國，以肅承天命. 」獻帝傳載禪代眾事曰：左中郎將李伏表魏王曰：「昔先王初建魏國，在境外者聞之未審，皆以為拜王. 武都李庶、薑合羈旅漢中，謂臣曰：'必為魏公，未便王也. 定天下者，魏公子桓，神之所命，當合符讖，以應天人之位. '臣以合辭語鎮南將軍張魯，魯亦問合知書所出？合曰：'孔子玉版也. 天子歷數，雖百世可知. '是後月餘，有亡人來，寫得冊文，卒如合辭. 合長於內學，關右知名. 魯雖有懷國之心，沈溺異道變化，不果寤合之言. 後密與臣議策質，國人不協，或欲西通，魯即怒曰：'甯為魏公奴，不為劉備上客也. '言發惻痛，誠有由然. 合先迎王師，往歲病亡於鄴. 自臣在朝，每為所親宣說此意，時未有宜，弗敢顯言. 殿下即位初年，禎祥眾瑞，日月而至，有命自天，昭然著見. 然聖德洞達，符表豫明，實乾坤挺慶，萬國作孚. 臣每慶賀，欲言合驗；事君盡禮，人以為諂. 況臣名行穢賤，入朝日淺，言為罪尤，自抑而已. 今洪澤被四表，靈恩格天地，海內翕習，殊方歸服，兆應並集，以揚休命，始終允臧. 臣不勝喜舞，謹具表通. 」王令曰：「以示外. 薄德之人，何能致此，未敢當也；斯誠先王至德通於神明，固非人力也. 」

魏王侍中劉廙、辛毗、劉曄、尚書令桓階、尚書陳矯、陳群、給事黃門侍郎王毖、董遇等言：「臣伏讀左中郎將李伏上事，考圖緯之言，以效神明之應，稽之古代，未有不然者也. 故堯稱歷數在躬，璿璣以明天道；周武未戰而赤烏銜書；漢祖未兆而神母告符；孝宣仄微，字成木葉；光武布衣，名已勒讖. 是天之所命以著聖哲，非有言語之聲，芬芳之臭，可得而知也，徒縣象以示人，微物以效意耳. 自漢德之衰，漸染數世，桓、靈之末，皇極不建，暨於大亂，二十餘年. 天之不泯，誕生明聖，以濟其難，是以符讖先著，以彰至德. 殿下踐阼未期，而靈象變於上，群瑞應於下，四方不羈之民，歸心向義，唯懼在後，雖典籍所傳，未若今之盛也. 臣妾遠近，莫不鳧藻. 」王令曰：「犁牛之駮似虎，莠之幼似禾，事有似是而非者，今日是已. 睹斯言事，良重吾不德. 」於是尚書僕射宣告官寮，咸使聞知.

辛亥，太史丞許芝條魏代漢見讖緯于魏王曰：「易傳曰：'聖人受命而王，黃龍以戊己日見. '七月四日戊寅，黃龍見，此帝王受命之符瑞最著明者也. 又曰：'初六，履霜，陰始凝也. '又有積蟲大穴天子之宮，厥咎然，今蝗蟲見，應之也. 又曰：'聖人以德親比天下，仁恩洽普，厥應麒麟以戊己日至，厥應聖人受命. '又曰：'聖人清淨行中正，賢人福至民從命，厥應麒麟來. '春秋漢含孳曰：'漢以魏，魏以徵. '春秋玉版讖曰：'代赤者魏公子. '春秋佐助期曰：'漢以許昌失天下. '故白馬令李雲上事曰：'許昌氣見於當塗高，當塗高者當昌於許. '當塗高者，魏也；象魏者，兩觀闕是也；當道而高大者魏. 魏當代漢. 今魏基昌于許，漢徵絕于許，乃今效見，如李雲之言，許昌相應也. 佐助期又曰：'漢以蒙孫亡. '說者以蒙孫漢二十四帝，童蒙愚昏，以弱亡. 或以雜文為蒙其孫當失天下，以為漢帝非正嗣，少時為董侯，名不正，蒙亂之荒惑，其子孫以弱亡. 孝經中黃讖曰：'日載東，絕火光. 不橫一，聖聰明. 四百之外，易姓而王. 天下歸功，致太平，居八甲；共禮樂，正萬民，嘉樂家和雜. '此魏王之姓諱，著見圖讖. 易運期讖曰：'言居東，西有午，兩日並光日居下. 其為主，反為輔. 五八四十，黃氣受，真人出. '言午，許字. 兩日，昌字. 漢當以許亡，魏當以許昌. 今際會之期在許，是其大效也. 易運期又曰：'鬼在山，禾女連，王天下. '臣聞帝王者，五行之精；易姓之符，代興之會，以七百二十年為一軌. 有德者過之，至於八百，無德者不及，至四百載. 是以周家八百六十七年，夏家四百數十年，漢行夏正，迄今四百二十六歲. 又高祖受命，數雖起乙未，然其兆徵始於獲麟. 獲麟以來七百餘年，天之歷數將以盡終. 帝王之興，不常一姓. 太微中，黃帝坐常明，而赤帝坐常不見，以為黃家興而赤家衰，凶亡之漸. 自是以來四十餘年，又熒惑失色不明十有餘年. 建安十年，彗星先除紫微，二十三年，複掃太微. 新天子氣見東南以來，二十三年，白虹貫日，月蝕熒惑，比年己亥、壬子、丙午日蝕，皆水滅火之象也. 殿下即位，初踐阼，德配天地，行合神明，恩澤盈溢，廣被四表，格於上下. 是以黃龍數見，鳳皇仍翔，麒麟皆臻，白虎效仁，前後獻見於郊甸；甘露醴泉，奇獸神物，眾瑞並出. 斯皆帝王受命易姓之符也. 昔黃帝受命，風後受河圖；舜、禹有天下，鳳皇翔，洛出書；湯之王，白鳥為符；文王為西伯，赤鳥銜丹書；武王伐殷，白魚升舟；高祖始起，白蛇為徵. 巨跡瑞應，皆為聖人興. 觀漢前後之 大災，今茲之符瑞，察圖讖之期運，揆河洛之所甄，未若今大魏之最美也. 夫得歲星者，道始興. 昔武王伐殷，歲在鶉火，有周之分野也. 高祖入秦，五星聚東井，有漢之分野也. 今茲歲星在大樑，有魏之分野也. 而天之瑞應，並集來臻，四方歸附，繈負而至，兆民欣戴，咸樂嘉慶. 春秋大傳曰：'周公何以不之魯？蓋以為雖有繼體守文之君，不害聖人受命而王. '周公反政，屍子以為孔子非之，以為周公不聖，不為兆民也. 京房作易傳曰：'凡為王者，惡者去之，弱者奪之. 易姓改代，天命應常，人謀鬼謀，百姓與能. '伏惟殿下體堯舜之盛明，膺七百之禪代，當湯武之期運，值天命之移受，河洛所表，圖讖所載，昭然明白，天下學士所共見也. 臣職在史官，考符察徵，圖讖效見，際會之期，謹以上聞. 」王令曰：「昔周文三分天下有其二，以服事殷，仲尼歎其至德；公旦履天子之籍，聽天下之斷，終然複子明辟，書美其人. 吾雖德不及二聖，敢忘高山景行之義哉？若夫唐堯、舜、禹之跡，皆以聖質茂德處之，故能上和靈祇，下甯萬姓，流稱今日. 今吾德至薄也，人至鄙也，遭遇際會，幸承先王餘業，恩未被四海，澤未及天下，雖傾倉竭府以振魏國百姓，猶寒者未盡暖，饑者未盡飽. 夙夜憂懼，弗敢遑寧，庶欲保全發齒，長守今日，以沒於地，以全魏國，下見先王，以塞負荷之責. 望狹志局，守此而已；雖屢蒙祥瑞，當之戰惶，五色無主. 若芝之言，豈所聞乎？心栗手悼，書不成字，辭不宣心. 吾間作詩曰：'喪亂悠悠過紀，白骨縱橫萬里，哀哀下民靡恃，吾將佐時整理，複子明辟致仕. '庶欲守此辭以自終，卒不虛言也. 宜宣示遠近，使昭赤心. 」於是侍中辛毗、劉曄、散騎常侍傅巽、衛臻、尚書令桓階、尚書陳矯、陳群、給事中博士騎都尉蘇林、董巴等奏曰：「伏見太史丞許芝上魏國受命之符；令書懇切，允執謙讓，雖舜、禹、湯、文，義無以過. 然古先哲王所以受天命而不辭者，誠急遵皇天之意，副兆民之望，弗得已也. 且易曰：'觀乎天文以察時變，觀乎人文以化成天下. '又曰：'天垂象，見吉凶，聖人則之；河出圖，洛出書，聖人效之. '以為天文因人而變，至於河洛之書，著于洪范，則殷、周效而用之矣. 斯言，誠帝王之明符，天道之大要也. 是以由德應錄者代興於前，失道數盡者迭廢於後，傳譏萇弘欲支天之所壞，而說蔡墨'雷乘乾'之說，明神器之存亡，非人力所能建也. 今漢室衰替，帝綱墮墜，天子之詔，歇滅無聞，皇天將舍舊而命新，百姓既去漢而為魏，昭然著明，是可知也. 先王撥亂平世，將建洪基 ；至於殿下，以至德當歷數之運，即位以來，天應人事，粲然大備，神靈圖籍，兼仍往古，休徵嘉兆，跨越前代；是芝所取中黃、運期姓緯之讖，斯文乃著於前世，與漢並見. 由是言之，天命久矣，非殿下所得而拒之也. 神明之意，候望禋享，兆民顒顒，咸注嘉原，惟殿下覽圖籍之明文，急天下之公義，輒宣令外內，佈告州郡，使知符命著明，而殿下謙虛之意. 」令曰：「下四方以明孤款心，是也. 至於覽餘辭，豈餘所謂哉？寧所堪哉？諸卿指論，未若孤自料之審也. 夫虛談謬稱，鄙薄所弗當也. 且聞比來東征，經郡縣，曆屯田，百姓面有饑色，衣或短褐不完，罪皆在孤；是以上慚眾瑞，下愧士民. 由斯言之，德尚未堪偏王，何言帝者也！宜止息此議，無重吾不德，使逝之後，不愧後之君子. 」

癸醜，宣告群寮. 督軍禦史中丞司馬懿、侍御史鄭渾、羊祕、鮑勳、武周等言：「令如左. 伏讀太史丞許芝上符命事，臣等聞有唐世衰，天命在虞，虞氏世衰，天命在夏；然則天地之靈，歷數之運，去就之符，惟德所在. 故孔子曰：'鳳鳥不至，河不出圖，吾已矣夫！'今漢室衰，自安、和、沖、質以來，國統屢絕，桓、靈荒淫，祿去公室，此乃天命去就，非一朝一夕，其所由來久矣. 殿下踐阼，至德廣被，格於上下，天人感應，符瑞並臻，考之舊史，未有若今日之盛. 夫大人者，先天而天弗違，後天而奉天時，天時已至而猶謙讓者，舜、禹所不為也，故生民蒙救濟之惠，群類受育長之施. 今八方顒顒，大小注望，皇天乃眷，神人同謀，十分而九以委質，義過周文，所謂過恭也. 臣妾上下，伏所不安. 」令曰：「世之所不足者道義也，所有餘者苟妄也；常人之性，賤所不足，貴所有餘，故曰'不患無位，患所以立'. 孤雖寡德，庶自免于常人之貴. 夫'石可破而不可奪堅，丹可磨而不可奪赤'. 丹石微物，尚保斯質，況吾讬士人之末列，曾受教于君子哉？且於陵仲子以仁為富，柏成子高以義為貴，鮑焦感子貢之言，棄其蔬而槁死，薪者譏季劄失辭，皆委重而弗視. 吾獨何人？昔周武，大聖也，使叔旦盟膠鬲於四內，使召公約微子於共頭，故伯夷、叔齊相與笑之曰：'昔神農氏之有天下，不以人之壞自成，不以人之卑自高. '以為周之伐殷以暴也. 吾德非周武而義慚夷、齊，庶欲遠苟妄之失道，立丹石之不奪，邁於陵之所富，蹈柏成之所貴，執鮑焦之貞至，遵薪者之清節. 故曰：'三軍可奪帥，匹夫不可奪志. '吾之斯志，豈可奪哉？」

乙卯，冊詔魏王禪代天下曰：「惟延康元年十月乙卯，皇帝曰，咨爾魏王：夫命運否泰，依德升降，三代蔔年，著於春秋，是以天命不于常，帝王不一姓，由來尚矣. 漢道陵遲，為日已久，安、順已降，世失其序，沖、質短祚，三世無嗣，皇綱肇虧，帝典頹沮. 暨於朕躬，天降之災，遭無妄厄運之會，值炎精幽昧之期. 變興輦轂，禍由閹宦. 董卓乘釁，惡甚澆、豷，劫遷省禦，（太僕）〔火撲〕宮廟，遂使九州幅裂，強敵虎爭，華夏鼎沸，蝮蛇塞路. 當斯之時，尺土非複漢有，一夫豈複朕民？幸賴武王德膺符運，奮揚神武，芟夷兇暴，清定區夏，保乂皇家. 今王纘承前緒，至德光昭，禦衡不迷，布德優遠，聲教被四海，仁風扇鬼區，是以四方效珍，人神回應，天之歷數實在爾躬. 昔虞舜有大功二十，而放勳禪以天下；大禹有疏導之績，而重華禪以帝位. 漢承堯運，有傳聖之義，加順靈祇，紹天明命，釐降二女，以嬪于魏. 使使持節行御史大夫事太常音，奉皇帝璽綬，王其永君萬國，敬禦天威，允執其中，天祿永終，敬之哉？」於是尚書令桓階等奏曰：「漢氏以天子位禪之陛下，陛下以聖明之德，歷數之序，承漢之禪，允當天心. 夫天命弗可得辭，兆民之望弗可得違，臣請會列侯諸將、群臣陪隸，發璽書，順天命，具禮儀列奏. 」令曰：「當議孤終不當承之意而已. 猶獵，還方有令. 」尚書令等又奏曰：「昔堯、舜禪於文祖，至漢氏，以師征受命，畏天之威，不敢怠遑，便即位行在所之地. 今當受禪代之命，宜會百寮群司，六軍之士，皆在行位，使鹹睹天命. 營中促狹，可於平敞之處設壇場，奉答休命. 臣輒與侍中常侍會議禮儀，太史官擇吉日訖，複奏. 」令曰：「吾殊不敢當之，外亦何豫事也！」

侍中劉廙、常侍衛臻等奏議曰：「漢氏遵唐堯公天下之議，陛下以聖德膺歷數之運，天人同歡，靡不得所，宜順靈符，速踐皇阼. 問太史丞許芝，今月十七日己未直成，可受禪命，輒治壇場之處，所當施行別奏. 」令曰；「屬出見外，便設壇場，斯何謂乎？今當辭讓不受詔也. 但於帳前發璽書，威儀如常，且天寒，罷作壇士使歸. 」既發璽書，王令曰：「當奉還璽綬為讓章. 吾豈奉此詔承此貺邪？昔堯讓天下於許由、子州支甫，舜亦讓於善卷、石戶之農、北人無擇，或退而耕潁之陽，或辭以幽憂之疾，或遠入山林，莫知其處，或攜子入海，終身不反，或以為辱，自投深淵；且顏燭懼太樸之不完，守知足之明分，王子搜樂丹穴之潛處，被熏而不出，柳下惠不以三公之貴易其介，曾參不以晉、楚之富易其仁：斯九士者，咸高節而尚義，輕富而賤貴，故書名千載，於今稱焉. 求仁得仁，仁豈在遠？孤獨何為不如哉？義有蹈東海而逝，不奉漢朝之詔也. 亟為上章還璽綬，宣之天下，使咸聞焉. 」己未，宣告群僚，下魏，又下天下.

輔國將軍清苑侯劉若等百二十人上書曰：「伏讀令書，深執克讓，聖意懇惻，至誠外昭，臣等有所不安. 何者？石戶、北人，匹夫狂狷，行不合義，事不經見者，是以史遷謂之不然，誠非聖明所當希慕. 且有虞不逆放勳之禪，夏禹亦無辭位之語，故傳曰：'舜陟帝位，若固有之. '斯誠聖人知天命不可逆，歷數弗可辭也. 伏惟陛下應乾符運，至德發聞，升昭於天，是三靈降瑞，人神以和，休徵雜遝，萬國回應，雖欲勿用，將焉避之？而固執謙虛，違天逆眾，慕匹夫之微分，背上聖之所蹈，違經讖之明文，信百氏之穿鑿，非所以奉答天命，光慰眾望也. 臣等昧死以請，輒整頓壇場，至吉日受命，如前奏，分別寫令宣下. 」王令曰：「昔柏成子高辭夏禹而匿野，顏闔辭魯幣而遠跡，夫以王者之重，諸侯之貴，而二子忽之，何則？其節高也. 故烈士徇榮名，義夫高貞介，雖蔬食瓢飲，樂在其中. 是以仲尼師王駘，而子產嘉申徒. 今諸卿皆孤股肱腹心，足以明孤，而今鹹若斯，則諸卿游於形骸之內，而孤求為形骸之外，其不相知，未足多怪. 亟為上章還璽綬，勿複紛紛也. 」

輔國將軍等一百二十人又奏曰：「臣聞符命不虛見，眾心不可違，故孔子曰：'周公其為不聖乎？以天下讓. 是天地日月輕去萬物也. '是以舜鄉天下，不拜而受命. 今火德氣盡，炎上數終，帝遷明德，祚隆大魏. 符瑞昭晳，受命既固，光天之下，神人同應，雖有虞儀鳳，成周躍魚，方今之事，未足以喻. 而陛下違天命以飾小行，逆人心以守私志，上忤皇穹眷命之旨，中忘聖人達節之數，下孤人臣翹首之望，非所以揚聖道之高衢，乘無窮之懿勳也. 臣等聞事君有獻可替否之道，奉上有逆鱗固爭之義，臣等敢以死請. 」令曰：「夫古聖王之治也，至德合乾坤，惠澤均造化，禮教優乎昆蟲，仁恩洽乎草木，日月所照，戴天履地含氣有生之類，靡不被服清風，沐浴玄德；是以金革不起，苛慝不作，風雨應節，禎祥觸類而見. 今百姓寒者未暖，饑者未飽，鰥者未室，寡者未嫁；權、備尚存，未可舞以幹戚，方將整以齊斧；戎役未息於外，士民未安於內，耳未聞康哉之歌，目未睹擊壤之戲，嬰兒未可讬於高巢，餘糧未可以宿於田畝：人事未備，至於此也. 夜未曜景星，治未通真人，河未出龍馬，山未出象車，蓂莢未植階庭，萐莆未生庖廚，王母未獻白環，渠搜未見珍裘：靈瑞未效，又如彼也. 昔東戶季子、容成、大庭、軒轅、赫胥之君，鹹得以此就功勒名. 今諸卿獨不可少假孤精心竭慮，以和天人，以格至理，使彼眾事備，群瑞效，然後安乃議此乎，何遽相愧相迫之如是也？速為讓章，上還璽綬，無重吾不德也. 」

侍中劉廙等奏曰：「伏惟陛下以大聖之純懿，當天命之歷數，觀天象則符瑞著明，考圖緯則文義煥炳，察人事則四海齊心，稽前代則異世同歸；而固拒禪命，未踐尊位，聖意懇惻，臣等敢不奉詔？輒具章遣使者. 」奉令曰：「泰伯三以天下讓，人無得而稱焉，仲尼歎其至德，孤獨何人？」

庚申，魏王上書曰：「皇帝陛下：奉被今月乙卯璽書，伏聽冊命，五內驚震，精爽散越，不知所處. 臣前上還相位，退守籓國，聖恩聽許. 臣雖無古人量德度身自定之志，保己存性，實其私原. 不寤陛下猥損過謬之命，發不世之詔，以加無德之臣. 且聞堯禪重華，舉其克諧之德，舜授文命，采其齊聖之美，猶下咨四嶽，上觀璿璣. 今臣德非虞、夏，行非二君，而承歷數之諮，應選授之命，內自揆撫，無德以稱. 且許由匹夫，猶拒帝位，善卷布衣，而逆虞詔. 臣雖鄙蔽，敢忘守節以當大命，不勝至原. 謹拜章陳情，使行相國永壽少府糞土臣毛宗奏，並上璽綬. 」

辛酉，給事中博士蘇林、董巴上表曰：「天有十二次以為分野，王公之國，各有所屬，周在鶉火，魏在大樑. 歲星行曆十二次國，天子受命，諸侯以封. 周文王始受命，歲在鶉火，至武王伐紂十三年，歲星複在鶉火，故春秋傳曰：'武王伐紂，歲在鶉火；歲之所在，即我有周之分野也. '昔光和七年，歲在大樑，武王始受命，（為）時將討黃巾. 是歲改年為中平元年. 建安元年，歲複在大樑，始拜大將軍. 十三年複在大樑，始拜丞相. 今二十五年，歲複在大樑，陛下受命. 此魏得歲與周文王受命相應. 今年青龍在庚子，詩推度災曰：'庚者更也，子者滋也，聖命天下治. '又曰：'王者布德於子，治成於醜. '此言今年天更命聖人制治天下，布德於民也. 魏以改制天下，與（時）協矣. 顓頊受命，歲在豕韋，衛居其地，亦在豕韋，故春秋傳曰：'衛，顓頊之墟也. '今十月鬥之建，則顓頊受命之分也，始魏以十月受禪，此同符始祖受命之驗也. 魏之氏族，出自顓頊，與舜同祖，見於春秋世家. 舜以土德承堯之火，今魏亦以土德承漢之火，於行運，會於堯舜授受之次. 臣聞天之去就，固有常分，聖人當之，昭然不疑，故堯捐骨肉而禪有虞，終無吝色，舜發隴畝而君天下，若固有之，其相受授，間不替漏；天下已傳矣，所以急天命，天下不可一日無君也. 今漢期運已終，妖異絕之已審，階下受天之命，符瑞告徵，丁寧詳悉，反覆備至，雖言語相喻，無以代此. 今既發詔書，璽綬未禦，固執謙讓，上逆天命，下違民望. 臣謹案古之典籍，參以圖緯，魏之行運及天道所在，即尊之驗，在於今年此月，昭晰分明. 唯階下遷思易慮，以時即位，顯告天帝而告天下，然後改正朔，易服色，正大號，天下幸甚. 」令曰：「凡斯皆宜聖德，故曰：'苟非其人，道不虛行. '天瑞雖彰，須德而光；吾德薄之人，胡足以當之？今讓，冀見聽許，外內咸使聞知. 」

壬戌，冊詔曰：「皇帝問魏王言：遣宗奉庚申書到，所稱引，聞之. 朕惟漢家世逾二十，年過四百，運周數終，行祚已訖，天心已移，兆民望絕，天之所廢，有自來矣. 今大命有所厎止，神器當歸聖德，違眾不順，逆天不祥. 王其體有虞之盛德，應歷數之嘉會，是以禎祥告符，圖讖表錄，神人同應，受命鹹宜. 朕畏上帝，致位於王；天不可違，眾不可拂. 且重華不逆堯命，大禹不辭舜位，若夫由、卷匹夫，不載聖籍，固非皇材帝器所當稱慕. 今使音奉皇帝璽綬，王其陟帝位，無逆朕命，以祗奉天心焉. 」

於是尚書令桓階等奉曰：「今漢使音奉璽書到，臣等以為天命不可稽，神器不可瀆. 周武中流有白魚之應，不待師期而大號已建，舜受大麓，桑廕未移而已陟帝位，皆所以祗承天命，若此之速也. 故無固讓之義，不以守節為貴，必道信於神靈，符合於天地而已. 易曰：'其受命如響，無有遠近幽深，遂知來物，非天下之至賾，其孰能與於此？'今陛下應期運之數，為皇天所子，而複稽滯於辭讓，低回於大號，非所以則天地之道，副萬國之望. 臣等敢以死請，輒敕有司修治壇場，擇吉日，受禪命，發璽綬. 」令曰：「冀三讓而不見聽，何汲汲於斯乎？」

甲子，魏王上書曰：「奉今月壬戌璽書，重被聖命，伏聽冊告，肝膽戰悸，不知所措. 天下神器，禪代重事，故堯將禪舜，納於大麓，舜之命禹，玄圭告功；烈風不迷，九州攸平，詢事考言，然後乃命，而猶執謙讓於德不嗣. 況臣頑固，質非二聖，乃應天統，受終明詔；敢守微節，歸志箕山，不勝大原. 謹拜表陳情，使並奉上璽綬. 」

侍中劉廙等奏曰：「臣等聞聖帝不違時，明主不逆人，故易稱通天下之志，斷天下之疑. 伏惟陛下體有虞之上聖，承土德之行運，當亢陽明夷之會，應漢氏祚終之數，合契皇極，同符兩儀. 是以聖瑞表徵，天下同應，曆運去就，深切著明；論之天命，無所與議，比之時宜，無所與爭. 故受命之期，時清日晏，曜靈施光，休氣雲蒸. 是乃天道悅懌，民心欣戴，而仍見閉拒，于禮何居？且群生不可一日無主，神器不可以斯須無統，故臣有違君以成業，下有矯上以立事，臣等敢不重以死請. 」王令曰：「天下重器，王者正統，以聖德當之，猶有懼心，吾何人哉？且公卿未至乏主，斯豈小事，且宜以待固讓之後，乃當更議其可耳. 」

丁卯，冊詔魏王曰：「天訖漢祚，辰象著明，朕祗天命，致位於王，仍陳歷數於詔冊，喻符運於翰墨；神器不可以辭拒，皇位不可以謙讓，稽於天命，至於再三. 且四海不可以一日曠主，萬機不可以斯須無統，故建大業者不拘小節，知天命者不系細物，是以舜受大業之命而無遜讓之辭，聖人達節，不亦遠乎！今使音奉皇帝璽綬，王其欽承，以答天下鄉應之望焉. 」

相國華歆、太尉賈詡、御史大夫王朗及九卿上言曰：「臣等被召到，伏見太史丞許芝、左中郎將李伏所上圖讖、符命，侍中劉廙等宣敘眾心，人靈同謀. 又漢朝知陛下聖化通於神明，聖德參于虞、夏，因瑞應之備至，聽歷數之所在，遂獻璽綬，固讓尊號. 能言之倫，莫不抃舞，河圖、洛書，天命瑞應，人事協于天時，民言協於天敘. 而陛下性秉勞謙，體尚克讓，明詔懇切，未肯聽許，臣妾小人，莫不伊邑. 臣等聞自古及今，有天下者不常在乎一姓；考以德勢，則盛衰在乎強弱，論以終始，則廢興在乎期運. 唐、虞歷數，不在厥子而在舜、禹. 舜、禹雖懷克讓之意迫，群後執玉帛而朝之，兆民懷欣戴而歸之，率土揚歌謠而詠之，故其守節之拘，不可得而常處，達節之權，不可得而久避；是以或遜位而不吝，或受禪而不辭，不吝者未必厭皇寵，不辭者未必渴帝祚，各迫天命而不得以已. 既禪之後，則唐氏之子為賓于有虞，虞氏之胄為客于夏代，然則禪代之義，非獨受之者實應天福，授之者亦與有餘慶焉. 漢自章、和之後，世多變故，稍以陵遲，洎乎孝靈，不恆其心，虐賢害仁，聚斂無度，政在嬖豎，視民如讎，遂令上天震怒，百姓從風如歸；當時則四海鼎沸，既沒則禍發宮庭，寵勢並竭，帝室遂卑，若在帝舜之末節，猶擇聖代而授之，荊人抱玉璞，猶思良工而刊之，況漢國既往，莫之能匡，推器移君，委之聖哲，固其宜也. 漢朝委質，既原禮禪之速定也，天祚率土，必將有主；主率土者，非陛下其孰能任之？所謂論德無與為比，考功無推讓矣. 天命不可久稽，民望不不可久違，臣等慺慺，不勝大原. 伏請陛下割捴謙之志，脩受禪之禮，副人神之意，慰外內之原. 」令曰：「以德則孤不足，以時則戎虜未滅. 若以群賢之靈，得保首領，終君魏國，於孤足矣. 若孤者，胡足以辱四海？至乎天瑞人事，皆先王聖德遺慶，孤何有焉？是以未敢聞命. 」

己巳，魏王上書曰：「臣聞舜有賓於四門之勳，乃受禪於陶唐，禹有存國七百之功，乃承祿於有虞. 臣以蒙蔽，德非二聖，猥當天統，不敢聞命. 敢屢抗疏，略陳私原，庶章通紫庭，得全微節，情達宸極，永守本志. 而音重複銜命，申制詔臣，臣實戰惕，不發璽書，而音迫于嚴詔，不敢複命. 原陛下馳傳騁驛，召音還台. 不勝至誠，謹使宗奉書. 」

相國歆、太尉詡、御史大夫朗及九卿奏曰：「臣等伏讀詔書，於邑益甚. 臣等聞易稱聖人奉天時，論語雲君子畏天命，天命有去就，然後帝者有禪代. 是以唐之禪虞，命在爾躬，虞之順唐，謂之受終；堯知天命去己，故不得不禪舜，舜知歷數在躬，故不敢不受；不得不禪，奉天時也，不敢不受，畏天命也. 漢朝雖承季末陵遲之餘，猶務奉天命以則堯之道，是以原禪帝位而歸二女. 而陛下正於大魏受命之初，抑虞、夏之達節，尚延陵之讓退，而所枉者大，所直者小，所詳者輕，所略者重，中人凡士猶為陛下陋之. 沒者有靈，則重華必忿憤於蒼梧之神墓，大禹必郁悒於會稽之山陰，武王必不悅于（商）陵之玄宮矣. 是以臣等敢以死請. 且漢政在閹宦，祿去帝室七世矣，遂集矢石於其宮殿，而二京為之丘墟. 當是之時，四海蕩覆，天下分崩，武王親衣甲而冠胄，沐雨而櫛風，為民請命，則活萬國，為世撥亂，則致升平，鳩民而立長，築宮而置吏，元元無過，罔於前業，而始有造于華夏. 陛下即位，光昭文德，以翊武功，勤恤民隱，視之如傷，懼者甯之，勞者息之，寒者以暖，饑者以充，遠人以（恩複）〔德服〕，寇敵以恩降，邁恩種德，光被四表；稽古篤睦，茂於放勳，網漏吞舟，弘乎周文. 是以布政未期，人神並和，皇天則降甘露而臻四靈，後土則挺芝草而吐醴泉，虎豹鹿兔，皆素其色，雉鳩燕雀，亦白其羽，連理之木，同心之瓜，五采之魚，珍祥瑞物，雜鵷於其間者，無不畢備. 古人有言：'微禹，吾其魚乎！'微大魏，則臣等之白骨交橫於曠野矣. 伏省群臣外內前後章奏，所以陳敘陛下之符命者，莫不條河洛之圖書，據天地之瑞應，因漢朝之款誠，宣萬方之景附，可謂信矣（省）矣；三王無以及，五帝無以加. 民命之懸於魏〔邦，民心之系於魏〕政，三十有餘年矣，此乃千世時至之會，萬載一遇之秋；達節廣度，宜昭於斯際，拘牽小節，不施於此時. 久稽天命，罪在臣等. 輒營壇場，具禮儀，擇吉日，昭告昊天上帝，秩群神之禮，須禋祭畢，會群寮於朝堂，議年號、正朔、服色當施行，上. 」複令曰：「昔者大舜飯糗茹草，將終身焉，斯則孤之前志也. 及至承堯禪，被（珍）裘，妻二女，若固有之，斯則順天命也. 群公卿士誠以天命不可拒，民望不可違，孤亦曷以辭焉？」

庚午，冊詔魏王曰：「昔堯以配天之德，秉六合之重，猶睹曆運之數，移於有虞，委讓帝位，忽如遺跡. 今天既訖我漢命，乃眷北顧，帝皇之業，實在大魏. 朕守空名以竊古義，顧視前事，猶有慚德，而王遜讓至於三四，朕用懼焉. 夫不辭萬乘之位者，知命達節之數也，虞、夏之君，處之不疑，故勳烈垂于萬載，美名傳於無窮. 今遣守尚書令侍中（顗）喻，王其速陟帝位，以順天人之心，副朕之大原. 」

於是尚書令桓階等奏曰：「今漢氏之命已四至，而陛下前後固辭，臣等伏以為上帝之臨聖德，期運之隆大魏，斯豈數載？傳稱周之有天下，非甲子之朝，殷之去帝位，非牧野之日也，故詩序商湯，追本玄王之至，述姬周，上錄後稷之生，是以受命既固，厥德不回. 漢氏衰廢，行次已絕，三辰垂其徵，史官著其驗，耆老記先古之占，百姓協歌謠之聲. 陛下應天受禪，當速即壇場，柴燎上帝，誠不宜久停神器，拒億兆之原. 臣輒下太史令擇元辰，今月二十九日，可登壇受命，請詔三公群卿，具條禮儀別奏. 」令曰：「可. 」乃為壇於繁陽. 庚午，王升壇即阼，百官陪位. 事訖，降壇，視燎成禮而反. 改延康為黃初，大赦. 獻帝傳曰：辛未，魏王登壇受禪，公卿、列侯、諸將、匈奴單于、四夷朝者數萬人陪位，燎祭天地、五嶽、四瀆，曰：「皇帝臣丕敢用玄牡昭告於皇皇後帝：漢曆世二十有四，踐年四百二十有六，四海困窮，三綱不立，五緯錯行，靈祥並見，推術數者，慮之古道，鹹以為天之歷數，運終茲世，凡諸嘉祥民神之意，比昭有漢數終之極，魏家受命之符. 漢主以神器宜授於臣，憲章有虞，致位於丕. 丕震畏天命，雖休勿休. 群公庶尹六事之人，外及將士，洎於蠻夷君長，僉曰：'天命不可以辭拒，神器不可以久曠，群臣不可以無主，萬幾不可以無統. '丕祗承皇象，敢不欽承. 蔔之守龜，兆有大橫，筮之三易，兆有革兆，謹擇元日，與群寮登壇受帝璽綬，告類於爾大神；唯爾有神，尚饗永吉，兆民之望，祚于有魏世享. 」遂制詔三公：「上古之始有君也，必崇恩化以美風俗，然百姓順教而刑辟厝焉. 今朕承帝王之緒，其以延康元年為黃初元年，議改正朔，易服色，殊徽號，同律度量，承土行，大赦天下；自殊死以下，諸不當得赦，皆赦除之. 」

魏氏春秋曰：帝升壇禮畢，顧謂群臣曰：「舜、禹之事，吾知之矣. 」幹竇搜神記曰：宋大夫邢史子臣明於天道，周敬王之三十七年，景公問曰：「天道其何祥？」對曰：「後五（十）年五月丁亥，臣將死；死後五年五月丁卯，吳將亡；亡後五年，君將終；終後四百年，邾王天下. 」俄而皆如其言. 所雲邾王天下者，謂魏之興也. 邾，曹姓，魏亦曹姓，皆邾之後. 其年數則錯，未知邢史失其數邪，將年代久遠，注記者傳而有謬也？

黃初元年十一月癸酉，以河內之山陽邑萬戶奉漢帝為山陽公，行漢正朔，以天子之禮郊祭，上書不稱臣，京都有事於太廟，致胙；封公之四子為列侯. 追尊皇祖太王曰太皇帝，考武王曰武皇帝，尊王太后曰皇太后. 賜男子爵人一級，為父後及孝悌力田人二級. 以漢諸侯王為崇德侯，列侯為關中侯. 以潁陰之繁陽亭為繁昌縣. 封爵增位各有差. 改相國為司徒，御史大夫為司空，奉常為太常，郎中令為光祿勳，大理為廷尉，大農為大司農. 郡國縣邑，多所改易. 更授匈奴南單于呼廚泉魏璽綬，賜青蓋車、乘輿、寶劍、玉玦. 十二月，初營洛陽宮，戊午幸洛陽. 臣松之案：諸書記是時帝居北宮，以建始殿朝群臣，門曰承明，陳思王植詩曰「謁帝承明廬」是也. 至明帝時，始於漢南宮崇德殿處起太極、昭陽諸殿. 魏書曰：以夏數為得天，故即用夏正，而服色尚黃. 魏略曰：詔以漢火行也，火忌水，故「洛」去「水」而加「佳」. 魏於行次為土，土，水之牡也，水得土而乃流，土得水而柔，故除「佳」加「水」，變「雒」為「洛」.

是歲，長水校尉戴陵諫不宜數行弋獵，帝大怒；陵減死罪一等.

二年春正月，郊祀天地、明堂. 甲戌，校獵至原陵，遣使者乙太牢祠漢世祖. 乙亥，朝日於東郊. 臣松之以為禮天子以春分朝日，秋分夕月；尋此年正月郊祀，有月無日，乙亥朝日，則有日無月，蓋文之脫也. 案明帝朝日夕月，皆如禮文，故知此紀為誤者也. 初令郡國口滿十萬者，歲察孝廉一人；其有秀異，無拘戶口. 辛巳，分三公戶邑，封子弟各一人為列侯. 壬午，複潁川郡一年田租. 魏書載詔曰：「潁川，先帝所由起兵征伐也. 官渡之役，四方瓦解，遠近顧望，而此郡守義，丁壯荷戈，老弱負糧. 昔漢祖以秦中為國本，光武恃河內為王基，今朕複於此登壇受禪，天以此郡翼成大魏. 」改許縣為許昌縣. 以魏郡東部為陽平郡，西部為廣平郡. 魏略曰：改長安、譙、許昌、鄴、洛陽為五都；立石表，西界宜陽，北循太行，東北界陽平，南循魯陽，東界郯，為中都之地. 令天下聽內徙，複五年，後又增其複.

詔曰：「昔仲尼資大聖之才，懷帝王之器，當衰周之末，無受命之運，在魯、衛之朝，教化乎洙、泗之上，淒淒焉，遑遑焉，欲屈己以存道，貶身以救世. 于時王公終莫能用之，乃退考五代之禮，脩素王之事，因魯史而制春秋，就太師而正雅頌，俾千載之後，莫不宗其文以述作，仰其聖以成謀，咨！可謂命世之大聖，億載之師表者也. 遭天下大亂，百祀墮壞，舊居之廟，毀而不脩，褒成之後，絕而莫繼，闕裏不聞講頌之聲，四時不睹蒸嘗之位，斯豈所謂崇禮報功，盛德百世必祀者哉！其以議郎孔羨為宗聖侯，邑百戶，奉孔子祀. 」令魯郡脩起舊廟，置百戶吏卒以守衛之，又於其外廣為室屋以居學者.

（春）三月，加遼東太守公孫恭為車騎將軍. 初複五銖錢. 夏四月，以車騎將軍曹仁為大將軍. 五月，鄭甘複叛，遣曹仁討斬之. 六月庚子，初祀五嶽四瀆，鹹秩群祀. 魏書：甲辰，以京師宗廟未成，帝親祠武皇帝于建始殿，躬執饋奠，如家人之禮. 丁卯，夫人甄氏卒. 戊辰晦，日有食之，有司奏免太尉，詔曰：「災異之作，以譴元首，而歸過股肱，豈禹、湯罪己之義乎？其令百官各虔厥職，後有天地之眚，勿複劾三公. 」

秋八月，孫權遣使奉章，並遣於禁等還. 丁巳，使太常邢貞持節拜權為大將軍，封吳王，加九錫. 冬十月，授楊彪光祿大夫. 魏書曰：己亥，公卿朝朔旦，並引故漢太尉楊彪，待以客禮，詔曰：「夫先王制幾杖之賜，所以賓禮黃耇褒崇元老也. 昔孔光、卓茂皆以淑德高年，受茲嘉錫. 公故漢宰臣，乃祖已來，世著名節，年過七十，行不逾矩，可謂老成人矣，所宜寵異以章舊德. 其賜公延年杖及馮幾；謁請之日，便使杖入，又可使著鹿皮冠. 」彪辭讓不聽，竟著布單衣、皮弁以見. 續漢書曰：彪見漢祚將終，自以累世為三公，恥為魏臣，遂稱足攣，不復行. 積十餘年，帝即王位，欲以為太尉，令近臣宣旨. 彪辭曰：「嘗以漢朝為三公，值世衰亂，不能立尺寸之益，若複為魏臣，於國之選，亦不為榮也. 」帝不奪其意. 黃初四年，詔拜光祿大夫，秩中二千石，朝見位次三公，如孔光故事. 彪上章固讓，帝不聽，又為門施行馬，致吏卒，以優崇之. 年八十四，以六年薨. 子脩，事見陳思王傳. 以穀貴，罷五銖錢. 魏書曰：十一月辛未，鎮西將軍曹真命眾將及州郡兵討破叛胡治元多、盧水、封賞等，斬首五萬餘級，獲生口十萬，羊一百一十一萬口，牛八萬，河西遂平. 帝初聞胡決水灌顯美，謂左右諸將曰：「昔隗囂灌略陽，而光武因其疲弊，進兵滅之. 今胡決水灌顯美，其事正相似，破胡事今至不久. 」旬日，破胡告檄到，上大笑曰：「吾策之於帷幕之內，諸將奮擊於萬里之外，其相應若合符節. 前後戰克獲虜，未有如此也. 」己卯，以大將軍曹仁為大司馬. 十二月，行東巡. 是歲築陵雲台.

三年春正月丙寅朔，日有蝕之. 庚午，行幸許昌宮. 詔曰：「今之計、（考），古之貢士也；十室之邑，必有忠信，若限年然後取士，是呂尚、周晉不顯於前世也. 其令郡國所選，勿拘老幼；儒通經術，吏達文法，到皆試用. 有司糾故不以實者. 」魏書曰：癸亥，孫權上書，說：「劉備支党四萬人，馬二三千匹，出秭歸，請往掃撲，以克捷為效. 」帝報曰：「昔隗囂之弊，禍發栒邑，子陽之禽，變起扞關，將軍其亢厲威武，勉蹈奇功，以稱吾意. 」

二月，鄯善、龜茲、于闐王各遣使奉獻，詔曰：「西戎即敘，氐、羌來王，詩、書美之. 頃者西域外夷並款塞內附，應劭漢書注曰：款，叩也；皆叩塞門來服從. 其遣使者撫勞之. 」是後西域遂通，置戊己校尉.

三月乙丑，立齊公叡為平原王，帝弟鄢陵公彰等十一人皆為王. 初制封王之庶子為鄉公，嗣王之庶子為亭侯，公之庶子為亭伯. 甲戌，立皇子霖為河東王. 甲午，行幸襄邑. 夏四月戊申，立鄄城侯植為鄄城王. 癸亥，行還許昌宮. 五月，以荊、揚、江表八郡為荊州，孫權領牧故也；荊州江北諸郡為郢州.

閏月，孫權破劉備於夷陵. 初，帝聞備兵東下，與權交戰，樹柵連營七百餘裏，謂群臣曰：「備不曉兵，豈有七百里營可以拒敵者乎！'苞原隰險阻而為軍者為敵所禽'，此兵忌也. 孫權上事今至矣. 」後七日，破備書到.

秋七月，冀州大蝗，民饑，使尚書杜畿持節開倉廩以振之. 八月，蜀大將黃權率眾降. 魏書曰：權及領南郡太守史郃等三百一十八人，詣荊州刺史奉上所假印綬、棨戟、幢麾、牙門、鼓車. 權等詣行在所，帝置酒設樂，引見於承光殿. 權、郃等人人前自陳，帝為論說軍旅成敗去就之分，諸將無不喜悅. 賜權金帛、車馬、衣裘、帷帳、妻妾，下及偏裨皆有差. 拜權為侍中鎮南將軍，封列侯，即日召使驂乘；及封史郃等四十二人皆為列侯，為將軍郎將百餘人.

九月甲午，詔曰：「夫婦人與政，亂之本也. 自今以後，群臣不得奏事太后，後族之家不得當輔政之任，又不得橫受茅土之爵；以此詔傳後世，若有背違，天下共誅之. 」孫盛曰：夫經國營治，必憑俊喆之輔，賢達令德，必居參亂之任，故雖周室之盛，有婦人與焉. 然則坤道承天，南面罔二，三從之禮，謂之至順，至於號令自天子出，奏事專行，非古義也. 昔在申、呂，實匡有周. 苟以天下為心，惟德是杖，則親疏之授，至公一也，何至後族而必斥遠之哉？二漢之季世，王道陵遲，故令外戚憑寵，職為亂階. （於）此自時昏道喪，運祚將移，縱無王、呂之難，豈乏田、趙之禍乎？而後世觀其若此，深懷酖毒之戒也. 至於魏文，遂發一概之詔，可謂有識之爽言，非帝者之宏議. 庚子，立皇后郭氏. 賜天下男子爵人二級；鰥寡篤癃及貧不能自存者賜穀.

冬十月甲子，表首陽山東為壽陵，作終制曰：「禮，國君即位為椑，椑音扶曆反. 存不忘亡也. 臣松之按：禮，天子諸侯之棺，各有重數；棺之親身者曰椑. 昔堯葬谷林，通樹之，禹葬會稽，農不易畝，呂氏春秋：堯葬于谷林，通樹之；舜葬于紀，市廛不變其肆；禹葬會稽，不變人徒. 故葬於山林，則合乎山林. 封樹之制，非上古也，吾無取焉. 壽陵因山為體，無為封樹，無立寢殿，造園邑，通神道. 夫葬也者，藏也，欲人之不得見也. 骨無痛癢之知，塚非棲神之宅，禮不墓祭，欲存亡之不黷也，為棺槨足以朽骨，衣衾足以朽肉而已. 故吾營此丘墟不食之地，欲使易代之後不知其處. 無施葦炭，無藏金銀銅鐵，一以瓦器，合古塗車、芻靈之義. 棺但漆際會三過，飯含無以珠玉，無施珠襦玉匣，諸愚俗所為也. 季孫以興璠斂，孔子曆級而救之，譬之暴骸中原. 宋公厚葬，君子謂華元、樂莒不臣，以為棄君於惡. 漢文帝之不發，霸陵無求也；光武之掘，原陵封樹也. 霸陵之完，功在釋之；原陵之掘，罪在明帝. 是釋之忠以利君，明帝愛以害親也. 忠臣孝子，宜思仲尼、丘明、釋之之言，鑒華元、樂莒、明帝之戒，存於所以安君定親，使魂靈萬載無危，斯則賢聖之忠孝矣. 自古及今，未有不亡之國，亦無不掘之墓也. 喪亂以來，漢氏諸陵無不發掘，至乃燒取玉匣金縷，骸骨並盡，是焚如之刑，豈不重痛哉！禍由乎厚葬封樹. '桑、霍為我戒'，不亦明乎？其皇后及貴人以下，不隨王之國者，有終沒皆葬澗西，前又以表其處矣. 蓋舜葬蒼梧，二妃不從，延陵葬子，遠在嬴、博，魂而有靈，無不之也，一澗之間，不足為遠. 若違今詔，妄有所變改造施，吾為戮屍地下，戮而重戮，死而重死. 臣子為蔑死君父，不忠不孝，使死者有知，將不福汝. 其以此詔藏之宗廟，副在尚書、秘書、三府. 」

是月，孫權複叛. 複郢州為荊州. 帝自許昌南征，諸軍兵並進，權臨江拒守. 十一月辛醜，行幸宛. 庚申晦，日有食之. 是歲，穿靈芝池.

四年春正月，詔曰：「喪亂以來，兵革未戢，天下之人，互相殘殺. 今海內初定，敢有私複讎者皆族之. 」築南巡台于宛. 三月丙申，行自宛還洛陽宮. 癸卯，月犯心中央大星. 魏書載丙午詔曰：「孫權殘害民物，朕以寇不可長，故分命猛將三道並征. 今征東諸軍與權党呂範等水戰，則斬首四萬，獲船萬艘. 大司馬據守濡須，其所禽獲亦以萬數. 中軍、征南，攻圍江陵，左將軍張郃等舳艫直渡，擊其南渚，賊赴水溺死者數千人，又為地道攻城，城中外雀鼠不得出入，此幾上肉耳！而賊中癘氣疾病，夾江塗地，恐相染汙. 昔周武伐殷，旋師孟津，漢祖征隗囂，還軍高平，皆知天時而度賊情也. 且成湯解三面之網，天下歸仁. 今開江陵之圍，以緩成死之禽. 且休力役，罷省繇戍，畜養士民，鹹使安息. 」丁未，大司馬曹仁薨. 是月大疫.

夏五月，有鵜鶘鳥集靈芝池，詔曰：「此詩人所謂汙澤也. 曹詩'刺恭公遠君子而近小人'，今豈有賢智之士處於下位乎？否則斯鳥何為而至？其博舉天下俊德茂才、獨行君子，以答曹人之刺. 」魏書曰：辛酉，有司奏造二廟，立太皇帝廟，大長秋特進侯與高祖合祭，親盡以次毀；特立武皇帝廟，四時享祀，為魏太祖，萬載不毀也.

六月甲戌，任城王彰薨於京都. 甲申，太尉賈詡薨. 太白晝見. 是月大雨，伊、洛溢流，殺人民，壞廬宅. 魏書曰：七月乙未，大軍當出，使太常以特牛一告祠於郊. 臣松之按：魏郊祀奏中，尚書盧毓議祀厲殃事雲：「具犧牲祭器，如前後師出告郊之禮. 」如此，則魏氏出師，皆告郊也. 秋八月丁卯，以廷尉鍾繇為太尉. 魏書曰：有司奏改漢氏宗廟安世樂曰正世樂，嘉至樂曰迎靈樂，武德樂曰武頌樂，昭容樂曰昭業樂，雲（翻）舞曰鳳翔舞，育命舞曰靈應舞，武德舞曰武頌舞，文（昭）舞曰大（昭）舞，五行舞曰大武舞. 辛未，校獵于滎陽，遂東巡. 論征孫權功，諸將已下進爵增戶各有差. 九月甲辰，行幸許昌宮. 魏書曰：十二月丙寅，賜山陽公夫人湯沐邑，公女曼為長樂郡公主，食邑各五百戶. 是冬，甘露降芳林園. 臣松之按：芳林園即今華林園，齊王芳即位，改為華林.

五年春正月，初令謀反大逆乃得相告，其餘皆勿聽治；敢妄相告，以其罪罪之. 三月，行自許昌還洛陽宮. 夏四月，立太學，制五經課試之法，置春秋谷梁博士. 五月，有司以公卿朝朔望日，因奏疑事，聽斷大政，論辨得失. 秋七月，行東巡，幸許昌宮. 八月，為水軍，親禦龍舟，循蔡、潁，浮淮，幸壽春. 揚州界將吏士民，犯五歲刑已下，皆原除之. 九月，遂至廣陵，赦青、徐二州，改易諸將守. 冬十月乙卯，太白晝見. 行還許昌宮. 魏書載癸酉詔曰：「近之不綏，何遠之懷？今事多而民少，上下相弊以文法，百姓無所措其手足. 昔太山之哭者，以為苛政甚於猛虎，吾備儒者之風，服聖人之遺教，豈可以目玩其辭，行違其誡者哉？廣議輕刑，以惠百姓. 」十一月庚寅，以冀州饑，遣使者開倉廩振之. 戊申晦，日有食之.

十二月，詔曰：「先王制禮，所以昭孝事祖，大則郊社，其次宗廟，三辰五行，名山大川，非此族也，不在祀典. 叔世衰亂，崇信巫史，至乃宮殿之內，戶牖之間，無不沃酹，甚矣其惑也. 自今，其敢設非祀之祭，巫祝之言，皆以執左道論，著於令典. 」是歲穿天淵池.

六年春二月，遣使者循行許昌以東盡沛郡，問民所疾苦，貧者振貸之. 魏略載詔曰：「昔軒轅建四面之號，周武稱'予有亂臣十人'，斯蓋先聖所以體國君民，亮成天工，多賢為貴也. 今內有公卿以鎮京師，外設牧伯以監四方，至於元戎出征，則軍中宜有柱石之賢帥，輜重所在，又宜有鎮守之重臣，然後車駕可以周行天下，無內外之慮. 吾今當征賊，欲守之積年. 其以尚書令潁鄉侯陳群為鎮軍大將軍，尚書僕射西鄉侯司馬懿為撫軍大將軍. 若吾臨江授諸將方略，則撫軍當留許昌，督後諸軍，錄後臺文書事；鎮軍隨車駕，當董督眾軍，錄行尚書事；皆假節鼓吹，給中軍兵騎六百人. 吾欲去江數裏，築宮室，往來其中，見賊可擊之形，便出奇兵擊之；若或未可，則當舒六軍以遊獵，饗賜軍士. 」三月，行幸召陵，通討虜渠. 乙巳，還許昌宮. 並州刺史梁習討鮮卑軻比能，大破之. 辛未，帝為舟師東征. 五月戊申，幸譙. 壬戌，熒惑入太微.

六月，利成郡兵蔡方等以郡反，殺太守徐質. 遣屯騎校尉任福、步兵校尉段昭與青州刺史討平之；其見脅略及亡命者，皆赦其罪.

秋七月，立皇子鑒為東武陽王. 八月，帝遂以舟師自譙循渦入淮，從陸道幸徐. 九月，築東巡台. 冬十月，行幸廣陵故城，臨江觀兵，戎卒十餘萬，旌旗數百里. 魏書載帝於馬上為詩曰：「觀兵臨江水，水流何湯湯！戈矛成山林，玄甲耀日光. 猛將懷暴怒，膽氣正從橫. 誰雲江水廣，一葦可以航，不戰屈敵虜，戢兵稱賢良. 古公宅岐邑，實始翦殷商. 孟獻營虎牢，鄭人懼稽顙. 充國務耕植，先零自破亡. 興農淮、泗間，築室都徐方. 量宜運權略，六軍咸悅康；豈如東山詩，悠悠多憂傷. 」是歲大寒，水道冰，舟不得入江，乃引還. 十一月，東武陽王鑒薨. 十二月，行自譙過梁，遣使乙太牢祀故漢太尉橋玄.

七年春正月，將幸許昌，許昌城南門無故自崩，帝心惡之，遂不入. 壬子，行還洛陽宮. 三月，築九華台. 夏五月丙辰，帝疾篤，召中軍大將軍曹真、鎮軍大將軍陳群、征東大將軍曹休、撫軍大將軍司馬宣王，並受遺詔輔嗣主. 遣後宮淑媛、昭儀已下歸其家. 丁巳，帝崩於嘉福殿，時年四十. 魏書曰：殯於崇華前殿. 六月戊寅，葬首陽陵. 自殯及葬，皆以終制從事. 魏氏春秋曰：明帝將送葬，曹真、陳群、王朗等以暑熱固諫，乃止. 孫盛曰：夫窀穸之事，孝子之極痛也，人倫之道，於斯莫重. 故天子七月而葬，同軌畢至. 夫以義感之情，猶盡臨隧之哀，況乎天性發中，敦禮者重之哉！魏氏之德，仍世不基矣. 昔華元厚葬，君子以為棄君於惡，群等之諫，棄孰甚焉！鄄城侯植為誄曰：「惟黃初七年五月七日，大行皇帝崩，嗚呼哀哉！于時天震地駭，崩山隕霜，陽精薄景，五緯錯行，百姓呼嗟，萬國悲傷，若喪考妣，（恩過慕）〔思慕過〕唐，擗踴郊野，仰想穹蒼，僉曰何辜，早世殞喪，嗚呼哀哉！悲夫大行，忽焉光滅，永棄萬國，雲往雨絕. 承問荒忽，惛懵哽咽，袖鋒抽刃，歎自僵斃，追慕三良，甘心同穴. 感惟南風，惟以鬱滯，終於偕沒，指景自誓. 考諸先記，尋之哲言，生若浮寄，唯德可論，朝聞夕逝，孔志所存. 皇雖一沒，天祿永延，何以述德？表之素旃. 何以詠功？宣之管弦. 乃作誄曰：皓皓太素，兩儀始分，中和產物，肇有人倫，爰暨三皇，實秉道真，降逮五帝，繼以懿純，三代製作，踵武立勳. 季嗣不維，網漏于秦，崩樂滅學，儒坑禮焚，二世而殲，漢氏乃因，弗求古訓，嬴政是遵，王綱帝典，闃爾無聞. 末光幽昧，道究運遷，乾坤回曆，簡聖授賢，乃眷大行，屬以黎元. 龍飛啟祚，合契上玄，五行定紀，改號革年，明明赫赫，受命於天. 仁風偃物，德以禮宣；祥惟聖質，嶷在幼妍. 庶幾六典，學不過庭，潛心無罔，抗志青冥. 才秀藻朗，如玉之瑩，聽察無鄉，瞻睹未形. 其剛如金，其貞如瓊，如冰之潔，如砥之平. 爵公無私，戮違無輕，心鏡萬機，攬照下情. 思良股肱，嘉昔伊、呂，搜揚側陋，舉湯代禹；拔才岩穴，取士蓬戶，唯德是縈，弗拘禰祖. 宅土之表，道義是圖，弗營厥險，六合是虞. 齊契共遵，下以純民，恢拓規矩，克紹前人. 科條品制，褒貶以因. 乘殷之輅，行夏之辰. 金根黃屋，翠葆龍鱗，紼冕崇麗，衡紞維新，尊肅禮容，矚之若神. 方牧妙舉，欽於恤民，虎將荷節，鎮彼四鄰；硃旗所剿，九壤被震，疇克不若？孰敢不臣？縣旌海表，萬里無塵. 虜備凶徹，鳥殪江岷，權若涸魚，乾臘矯鱗，肅慎 納貢，越裳效珍，條支絕域，侍子內賓. 德儕先皇，功侔太古. 上靈降瑞，黃初叔祜：河龍洛龜，淩波遊下；平鈞應繩，神鸞翔舞；數莢階除，系風扇暑；皓獸素禽，飛走郊野；神鍾寶鼎，形自舊土；雲英甘露，瀸塗被宇；靈芝冒沼，硃華廕渚. 回回凱風，祁祁甘雨，稼穡豐登，我稷我黍. 家佩惠君，戶蒙慈父. 圖致太和，洽德全義. 將登介山，先皇作儷. 鐫石紀勳，兼錄眾瑞，方隆封禪，歸功天地，賓禮百靈，勳命視規，望祭四岳，燎封奉柴，肅于南郊，宗祀上帝. 三牲既供，夏禘秋嘗，元侯佐祭，獻璧奉璋. 鸞輿幽藹，龍旂太常，爰迄太廟，鍾鼓鍠鍠，頌德詠功，八佾鏘鏘. 皇祖既饗，烈考來享，神具醉止，降茲福祥. 天地震盪，大行康之；三辰暗昧，大行光之；皇紘絕維，大行綱之；神器莫統，大行當之；禮樂廢弛，大行張之；仁義陸沈，大行揚之；潛龍隱鳳，大行翔之；疏狄遐康，大行匡之. 在位七載，元功仍舉，將永太和，絕跡三五，宜作物師，長為神主，壽終金石，等算東父，如何奄忽，摧身後土，俾我煢煢，靡瞻靡顧. 嗟嗟皇穹，胡寧忍務？嗚呼哀哉！明監吉凶，體遠存亡，深垂典制，申之嗣皇. 聖上虔奉，是順是將，乃創玄宇，基為首陽，擬跡谷林，追堯慕唐，合山同陵，不樹不疆，塗車芻靈，珠玉靡藏. 百神警侍，來賓幽堂，耕禽田獸，望魂之翔. 於是，俟大隧之致功兮，練元辰之淑禎，潛華體於梓宮兮，馮正殿以居靈. 顧望嗣之號咷兮，存臨者之悲聲，悼晏駕之既脩兮，感容車之速征. 浮飛魂於輕霄兮，就黃墟以滅形，背三光之昭晰兮，歸玄宅之冥冥. 嗟一往之不反兮，痛閟闥之長扃. 咨遠臣之眇眇兮，感凶諱以怛驚，心孤絕而靡告兮，紛流涕而交頸. 思恩榮以橫奔兮，閡闕塞之嶢崢，顧衰絰以輕舉兮，迫關防之我嬰. 欲高飛而遙憩兮，憚天網之遠經，遙投骨於山足兮，報恩養於下庭. 慨拊心而自悼兮，懼施重而命輕，嗟微驅之是效兮，甘九死而忘生，幾司命之役籍兮，先黃發而隕零，天蓋高而察卑兮，冀神明之我聽. 獨郁伊而莫愬兮，追顧景而憐形，奏斯文以寫思兮，結翰墨以敷誠. 嗚呼哀哉！」

初，帝好文學，以著述為務，自所勒成垂百篇. 又使諸儒撰集經傳，隨類相從，凡千餘篇，號曰皇覽. 魏書曰：帝初在東宮，疫癘大起，時人彫傷，帝深感歎，與素所敬者大理王朗書曰：「生有七尺之形，死唯一棺之土，唯立德揚名，可以不朽，其次莫如著篇籍. 疫癘數起，士人彫落，余獨何人，能全其壽？」故論撰所著典論、詩賦，蓋百餘篇，集諸儒於肅城門內，講論大義，侃侃無倦. 常嘉漢文帝之為君，寬仁玄默，務欲以德化民，有賢聖之風. 時文學諸儒，或以為孝文雖賢，其於聰明，通達國體，不如賈誼. 帝由是著太宗論曰：「昔有苗不賓，重華舞以幹戚，尉佗稱帝，孝文撫以恩德，吳王不朝，錫之幾杖以撫其意，而天下賴安；乃弘三章之教，愷悌之化，欲使曩時累息之民，得闊步高談，無危懼之心. 若賈誼之才敏，籌畫國政，特賢臣之器，管、晏之姿，豈若孝文大人之量哉？」三年之中，以孫權不服，複頒太宗論於天下，明示不原征伐也. 他日又從容言曰：「顧我亦有所不取于漢文帝者三：殺薄昭；幸鄧通；慎夫人衣不曳地，集上書囊為帳帷. 以為漢文儉而無法，舅後之家，但當養育以恩而不當假借以權，既觸罪法，又不得不害矣. 」其欲秉持中道，以為帝王儀錶者如此. 胡沖吳曆曰：帝以素書所著典論及詩賦餉孫權，又以紙寫一通與張昭.

評曰：文帝天資文藻，下筆成章，博聞強識，才藝兼該；典論帝自敘曰：初平之元，董卓殺主鴆後，蕩覆王室. 是時四海既困中平之政，兼惡卓之凶逆，家家思亂，人人自危. 山東牧守，鹹以春秋之義，「衛人討州籲於濮」，言人人皆得討賊. 於是大興義兵，名豪大俠，富室強族，飄揚雲會，萬里相赴；兗、豫之師戰于滎陽，河內之甲軍于孟津. 卓遂遷大駕，西都長安. 而山東大者連郡國，中者嬰城邑，小者聚阡陌，以還相吞滅. 會黃巾盛於海、岱，山寇暴於並、冀，乘勝轉攻，席捲而南，鄉邑望煙而奔，城郭睹塵而潰，百姓死亡，暴骨如莽. 余時年五歲，上以世方擾亂，教餘學射，六歲而知射，又教餘騎馬，八歲而能騎射矣. 以時之多故，每征，余常從. 建安初，上南征荊州，至宛，張繡降. 旬日而反，亡兄孝廉子修、從兄安民遇害. 時餘年十歲，乘馬得脫. 夫文武之道，各隨時而用，生於中平之季，長於戎旅之間，是以少好弓馬，於今不衰；逐禽輒十裏，馳射常百步，日多體健，心每不厭. 建安十年，始定冀州，濊、貊貢良弓，燕、代獻名馬. 時歲之暮春，勾芒司節，和風扇物，弓燥手柔，草淺獸肥，與族兄子丹獵於鄴西，終日手獲麞鹿九，雉兔三十. 後軍南征次曲蠡，尚書令荀彧奉使犒軍，見餘談論之末，彧言：「聞君善左右射，此實難能. 」餘言：「執事未睹夫項發口縱，俯馬蹄而仰月支也. 」彧喜笑曰：「乃爾！」餘曰：「埒有常徑，的有常所，雖每發輒中，非至妙也. 若馳平原，赴豐草，要狡獸，截輕禽，使弓不虛彎，所中必洞，斯則妙矣. 」時軍祭酒張京在坐，顧彧拊手曰「善」. 余又學擊劍，閱師多矣，四方之法各異，唯京師為善. 桓、靈之間，有虎賁王越善斯術，稱於京師. 河南史阿言昔與越遊，具得其法，余從阿學之精熟. 嘗與平虜將軍劉勳、奮威將軍鄧展等共飲，宿聞展善有手臂，曉五兵，又稱其能空手入白刃. 餘與論劍良久，謂言將軍法非也，余顧嘗好之，又得善術，因求與餘對. 時酒酣耳熱，方食芊蔗，便以為杖，下殿數交，三中其臂，左右大笑. 展意不平，求更為之. 餘言吾法急屬，難相中面，故齊臂耳. 展言原複一交，餘知其欲突以取交中也，因偽深進，展果尋前，餘卻腳鄛，正截其顙，坐中驚視. 餘還坐，笑曰：「昔陽慶使淳於意去其故方，更授以秘術，今余亦原鄧將軍捐棄故伎，更受要道也. 」一坐盡歡. 夫事不可自謂己長，餘少曉持衤複，自謂無對；俗名雙戟為坐鐵室，鑲楯為蔽木戶；後從陳國袁敏學，以單攻衤複，每為若神，對家不知所出，先日若逢敏於狹路，直決耳！餘於他戲弄 之事少所喜，唯彈釭略盡其巧，少為之賦. 昔京師先工有馬合鄉侯、東方安世、張公子，常恨不得與彼數子者對. 上雅好詩書文籍，雖在軍旅，手不釋卷，每每定省從容，常言人少好學則思專，長則善忘，長大而能勤學者，唯吾與袁伯業耳. 餘是以少誦詩、論，及長而備曆五經、四部，史、漢、諸子百家之言，靡不畢覽. 博物志曰：帝善彈釭，能用手巾角. 時有一書生，又能低頭以所冠著葛巾角撇釭. 若加之曠大之度，勵以公平之誠，邁志存道，克廣德心，則古之賢主，何遠之有哉！